પાંચ-છ દિવસ બાદ કાકાને હોસ્પિટલમાંથી એમને ઘેર લાવ્યા. હવે કોઈની પણ રોકટોક વિના જ્યારે કાકાની ખબર કાઢવા એમનાં કોઈ સગાસંબંધી ના આવ્યા હોય, ત્યારે ટોમી ઉપર જઈ, એમના ખાટલા પાસે બેસીને મૂક વદને એમની સામે ટગર ટગર જોઈ, પોતાની વ્યથા વ્યક્ત કરે છે, હંસાકાકી એને પંપાળીને દૂધ-બ્રેડ ખવડાવવા પ્રયત્ન કરે, કાકાથી બેઠા ના થવાય છતાં પણ વિનંતી કરે અને થોડુંક પણ લેવા ટોમીને આગ્રહ કરે, પરંતુ આ માયાળુ મૂક પશુએ તો જાણે બાધા જ લીધી હોય કે એના માલિક જ્યાં સુધી હરતા-ફરતા ના થાય ત્યાં સુધી માલિકના ઘરનું અન્નજળ- એને માટે વર્જ્ય હોય ? એમ જરા પણ અડે પણ નહિ. મોં ફેરવીને પાછો ફરી જાય છે. પરંતુ પોતે નિયમિત હાજરી તો પુરાવે જ છે.